《桢伯以泰泉先生梦游罗浮之作见示依韵寄上》
明代·黎民表

曾事蓬莱洞里仙，风尘回首隔钧天。烧丹灶冷残金薤，洗药池荒长碧莲。

潮水别来犹到海，山庭归去欲驰烟。瑶台东畔茆庐在，小住桃花五百年。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。